PARLAMENTUL ROMÂNIEI

	Comisia pentru agricultură, silvicultură, industrie alimentară şi servicii  specifice
	             Bucureşti,  31.05 .2005
            Nr.24/218


RAPORT

asupra propunerii legislative pentru  modificarea Legii fondului funciar nr.18/1991, republicată, cu modificările şi completările ulterioare

Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond cu propunerea legislativă pentru modificarea Legii fondului funciar nr.18/1991, republicată, cu modificările şi completările ulterioare, transmisă cu adresa nr.P.l.-x 190 din 23 mai 2005 şi înregistrată sub nr.24/199/24.05.2005. 

La întocmirea raportului, Comisia a avut în vedere avizul Consiliului Legislativ nr.207/15.03.2005, punctul de vedere al Guvernului şi avizul Comisiei pentru administraţie publică, amenajarea teritoriului şi echilibru ecologic.
Propunerea legislativă are ca obiect de reglementare modificarea alineatului (4) al articolului 92 din Legea fondului funciar nr.18/1991, republicată, cu modificările şi completările ulterioare. Prin proiect se propune ca persoanele fizice şi juridice care solicită scoaterea definitivă din circuitul agricol a terenurilor care au fost trecute, potrivit legii, în intravilanul localităţilor, în vederea realizării construcţiilor de orice fel, să achite o taxă de 1% din valoarea de circulaţie a terenurilor din zona în care acestea sunt amplasate. 
Propunerea legislativă pentru modificarea Legii fondului funciar nr.18/1991, republicată, cu modificările şi completările ulterioare face parte din categoria legilor organice, potrivit prevederilor art.73 din Constituţia României, republicată.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, republicat,  domnul Dănuţ Apetrei –  secretar de stat în Ministerul Agriculturii, Pădurilor şi Dezvoltării Rurale. 
La lucrările comisiei au fost prezenţi 25 de deputaţi, membri ai comisiei.
Propunerea legislativă a fost respinsă în unanimitate în şedinţa din                       31.05.2005.

În urma dezbaterii, Comisia propune respingerea iniţiativei legislative pentru următorul  considerent:   
· propunerea legislativă nu respectă prevederile art.138 alin.(5) din Constituţie, precum şi prevederile art.15 din Legea nr.500/2002 privind finanţele publice.

Propunerea Legislativă a fost respinsă de Senat în şedinţa din 19 mai 2005.
Proiectul de lege, potrivit art.75 alin.(1) şi (3) din Constituţia României, republicată, şi art.86 alin.(3) pct.2 din Regulamentul Camerei Deputaţilor, republicat, este de competenţa decizională  a Camerei Deputaţilor.

